ZAPISNIK

7. seje **SVETA ZAVODA** Vrtca Tržič, ki je bila v sredo, 21. 9. 2022, ob 18. uri v zbornici enote Palček Vrtca Tržič.

Prisotni člani sveta zavoda:

Petra Bodlaj – predstavnica zaposlenih Vrtca Tržič, predsednica Sveta zavoda Vrtca Tržič, Tina Golmajer – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Špela Štefe – predstavnica zaposlenih Vrtca Tržič, Manca Pančur – predstavnica občine ustanoviteljice, Primož Uranič – predstavnik zaposlenih Vrtca Tržič, Špela Kogovšek Sajovic – predstavnica staršev, Mateja Kopač – predstavnica staršev

Drugi prisotni: Tatjana Blaži – ravnateljica Vrtca Tržič, Andreja Stanek – sindikalna zaupnica, Mojca Janc – pomočnica ravnateljice Vrtca Tržič, Andreja Gimpelj Kovačič – pomočnica ravnateljice Vrtca Tržič

Opravičeno odsotna: Katja Potrebuješ – predstavnica staršev, Anže Perčič – predstavnik občine ustanoviteljice, namestnik predsednice Sveta zavoda Vrtca Tržič

Drugi odsotni: Ivan Kokalj – predstavnik občine ustanoviteljice

Zapisnikar seje je Kristina Lindav, tajnica vrtca.

Dnevni red:

1. Pregled zadnjega zapisnika, realizacija sklepov zadnje seje, potrditev sklepa korespondenčne seje (Petra Bodlaj)
2. Potrditev Poročila o realizaciji Letnega delovnega načrta za šolsko leto 2021/2022 (priloga 1) (Tatjana Blaži)
3. Potrditev Letnega delovnega načrta Vrtca Tržič za šolsko leto 2022/2023 (priloga 2) (Tatjana Blaži)
4. Razpis za delovno mesto ravnatelja Vrtca Tržič (priloga 3: predlog besedila razpisa) (Petra Bodlaj)
5. Sprejem Pravilnika o prodaji blaga in storitev na trgu (Tatjana Blaži)
6. Pobude, predlogi, vprašanja.

**Ad 1.**

Predsednica sveta je predstavila vse člane in pozdravila novi članici, predstavnici staršev, Špelo Kogovšek Sajovic in Matejo Kopač.

Prešla je na pregled zapisnika zadnje redne seje. Povedala je, da se je zaradi nesklepčnosti zadnje seje spremembo pravilnika sprejemalo korespondenčno.

SKLEP 9. korespondenčne seje: Svet zavoda Vrtca Tržič je potrdil Spremembo Pravilnika o notranji organizaciji in sistemizaciji delovnih mest v Vrtcu Tržič.

Predsednica je prosila za zanesljivo udeležbo na sejah. Predstavila je zapisnik in sklepe 6. redne seje. Zapisnik je bil potrjen.

**Ad 2.**

Ravnateljica je predstavila Poročilo o realizaciji Letnega delovnega načrta za šolsko leto 2021/2022, pri čemer je izpostavila, da se je tekom leta odprlo tri nove oddelke na veliko zadovoljstvo staršev. S kadrom pri tem vrtec ni imel težav, zaradi odprtja vrtca po epidemiji pa so se povečale potrebe po novih sodelavcih, saj je bilo veliko odsotnosti strokovnih delavcev. Dogajanje na kadrovskem področju je ves čas dinamično, saj se kader mlajša.

V zavodu je 115 zaposlenih. Zaposlen je tudi dodatni hišnik, saj je na strani tehničnih delavcev primanjkljaj po normativih zaradi kar 9 lokacij. Zelo dragoceni sta dve pomočnici ravnateljice. Mojca Janc skrbi za strokovno podporo in podporo mladim sodelavcem, ves čas nadgrajuje strokovno skupnost. Andreja Gimpelj Kovačič skrbi tako za strokovno in organizacijsko podporo ter je svetovalna podpora staršem in zaposlenim.

Srečanja in sestanki v živo so se v vrtec vrnila v pomladnem času, na zadovoljstvo zaposlenih in staršev. Sestanke kadra, tako formalna kot neformalna, se je zaradi zdravstvene situacije preselilo na prosto, če se le da.

Projekti v vrtcu tečejo dalje; Zdravje v vrtcu, Mreža gozdnih vrtcev, notranji projekt je bil na področju komunikacije.

Pozimi se je vrtec znašel v finančni stiski, saj se je po pripravi načrtov spomladi pokazala velika razlika z realnim stanjem jeseni, zato je bilo potrebno s februarjem 2022 dvigniti cene programa.

Pri neposrednem delu z otroki in pri prehrani se neugoden finančni položaj ni zaznal, tudi zaradi donacij lokalnih podjetij.

Zdaj se je finančno stanje uredilo in vrtec posluje tekoče.

Starši in otroci so bili veseli majskih Živžavov po enotah, kar je velika spodbuda za naprej. Tudi rezultati ankete za starše, ki je bila izvedena ob koncu preteklega šolskega leta, so zelo spodbudni.

Ravnateljica je izpostavila še samoevalvacijo in raziskovanje pedagoške prakse, ki je v vrtcu na visokem nivoju. Oboje je vodilo v oblikovanje novega tima za kakovost.

Glede raziskovanja razvoja otrok so dober način akciogrami in sociogrami, iz tega vidika se tudi gradi, načrtuje za naprej.

V tem šolskem letu se bo uporabljalo rezultate v zapisih in izsledkih opazovanja otrok.

Dodala je izvajanje plavalnega in smučarskega tečaja.

Vrtec sodeluje z okoljem – Športno zvezo Tržič, Glasbeno šolo Tržič, Tržiškim muzejem, Komunalo Tržič, Knjižnico dr. Toneta Pretnarja, Gorenjsko plažo, z raznimi gledališči, izvajalci pravljic in gledaliških predstav. Omogočen je bil obisk Živalskega vrta, na novo je bil omogočen obisk Začaranega gozda na Bledu. Oddelki se radi družijo med seboj in povezujejo, za naprej bo to v načrtu v kontekstu umetnosti.

Omenila je poizvedbo zagovornika načela enakosti, ki je prišla prejšnje šolsko leto na pobudo starša. Utemeljeno je vrtec odgovoril in bil podprt pri zagovarjanju tvorbe kombiniranih oddelkov. Tudi dejansko se je izkazalo, da tovrstni oddelki dobro delujejo.

Ravnateljica si želi več priložnosti za srečanje s starši, morda ne le formalno, ampak tudi neformalno.

Ravnateljica je ob povzemanju dogajanja v šolskem letu 2021/2022 pohvalila celoten kolektiv Vrtca Tržič, ki se je izkazal kot povezan, strokoven in močan.

**SKLEP 1:** Svet zavoda je potrdil Poročilo o realizaciji Letnega delovnega načrta za šolsko leto 2021/2022.

**Ad 3.**

Ravnateljica je pri predstavitvi Letnega delovnega načrta Vrtca Tržič za šolsko leto 2022/2023 poudarila rdečo nit Izražam se skozi umetnost, kar bo izziv za vse, hkrati pa se ga veseli, tudi za področje otrok s posebnimi potrebami, krepitve njihovih močnih področij. Poseben poudarek bo pri iskanju in spodbujanju nadarjenih in »prezrtih« otrok ter razvijanje njihovih močnih področij.

Želi si, da bi se otroci naučili vrednotiti svoje izdelke, vsekakor pa tudi odrasli; da bi bili zadovoljni in bi cenili proces nastanka, kaj je nastalo in kako.

Prednostna cilja za obdobje treh let sta: ozaveščati o pomenu spoštovanja medsebojnih razlik in spodbujati k sprejemanju različnosti na vseh relacijah ter skrb za dolgoročno zdravo sobivanje z naravo in ljudmi.

Šolsko leto se je začelo z 31 oddelki, tekom leta se bosta odprla še dva. Dviga cene se ne predvideva. Smučarski in plavalni tečaj sta načrtovana. Po vseh enotah poteka pravljična joga, gibalne urice, živijo razni kotički, dogajajo se ogledi likovnih razstav, gledaliških predstav, otroci se bodo udeležili izletov, obiskali Gorenjsko plažo.

Pri tem je ravnateljica opozorila na draženje avtobusnih prevozov, ki pobere kar polovico namenjenih sredstev za obogatitvene dejavnosti. Zato bo morda potrebna soudeležba staršev pri teh stroških.

Pri izvajanju ur dodatne strokovne pomoči otrokom s posebnimi potrebami imamo poleg zaposlene specialne pedagoginje nekaj zunanjih sodelavcev, letos tudi logopedinjo. Pri tem delu vrtcu primanjkuje primernih prostorov oz. primernih kabinetov.

Vsako leto z veseljem in odgovornostjo vrtec sprejme na prakso dijake in študente, ki jih usposobi za delo v oddelkih. Spremljanje dela v oddelkih bo tudi to leto potekalo, izvajali ga bosta ravnateljica in pomočnica ravnateljice Mojca Janc, dejstvo pa je, da to za strokovne delavce ne predstavlja stresa, pač pa podporo. Na strokovnem področju se izvaja samoevalvacija in se stremi k temu, da je za svojo strokovno pot odgovoren vsak strokovni delavec. Vrtec dela po kurikulumu in uvaja elemente drugih pedagogik. Izvaja se kar nekaj projektov, ki bodo za otroke lahko vseživljenjski (ekološka usmerjenost, ničelna toleranca do nasilja). Področje pomoči ob najrazličnejših stiskah pokriva Andreja Gimpelj Kovačič, pomočnica ravnateljice, skupaj z ravnateljico, saj sta obe družinski terapevtki. Te terapije se zdaj izvajajo tedensko, v primerjavi s prejšnjimi leti je zaznati velik porast v potrebah po le-teh.

Pri mreženju z drugimi vrtci vrtec dobiva spoznanja o svojem delu, ves čas se ukvarja z izboljšavami, tudi pri rutini. Povezuje se tudi mednarodno, a manj v živo kot v preteklosti.

Ravnateljica je poudarila stalno izobraževanje kadra.

**SKLEP 2:** Svet zavoda je potrdil Letni delovni načrt za šolsko leto 2022/2023.

Ad 4.

Predsednica Sveta zavoda Vrtca Tržič Petra Bodlaj je povedala, da se sedanji mandat ravnateljice izteče 31. 1. 2023, zato je potrebno pričeti postopek imenovanja ravnatelja, ki poteka v več fazah. Prva izmed njih je sprejetje sklepa o razpisu prostega delovnega mesta ravnatelja vrtca.

**SKLEP 3:** Svet zavoda Vrtca Tržič sprejme sklep o razpisu prostega delovnega mesta ravnatelja Vrtca Tržič.

Člani so pregledali besedilo, s katerim se strinjajo, vnesen bo le popravek, navedba pogoja: pridobitev potrdila iz evidence izbrisanih obsodb zaradi kaznivih dejanj zoper spolno nedotakljivost. Zapis o objavi bo brez navajanja posameznih medijev, zapisano pa bo, da naj kandidati/ke prijave pošljejo s priporočeno pošiljko najpozneje v 15. dneh po zadnji objavi javnega razpisa.

Predsednica sveta je povedala, da je v postopku imenovanja ravnatelja priporočljiva administrativna komisija. Člani sveta se strinjajo in soglasno potrdijo sestavo administrativne komisije: Petra Bodlaj, Manca Pančur, Špela Kogovšek Sajovic.

**SKLEP 4:** Komisija za izvedbo administrativnih postopkov v procesu imenovanja ravnatelja bo: Petra Bodlaj, Manca Pančur, Špela Kogovšek Sajovic.

Ad 5.

Ravnateljica je predstavila Pravilnik o prodaji blaga in storitev na trgu v vsebinskem smislu (glede prehrane zaposlenih Vrtca Tržič, ki se jo pripravlja v centralni kuhinji vrtca) in prosila za potrditev. Pripomb ni bilo.

**SKLEP 5**: Svet zavoda Vrtca Tržič je potrdil Pravilnik o prodaji blaga in storitev na trgu.

**Ad 6.**

Petra Bodlaj je pozvala, naj na podlagi Zakona o vrtcih in Odloka o ustanovitvi javnega vzgojno-varstvenega zavoda Vrtec Tržič (Ur. l. RS, št. 23/2011 s spremembami) Svet zavoda Vrtca Tržič poda soglasje k prerazporeditvi dela presežka prihodkov nad odhodki preteklih let za nakup hiške za shranjevanje orodja in igrač.

V dislociranih oddelkih enote Deteljica v Kovorju se je namreč pojavila potreba po prostoru za shranjevanje orodja in igrač na zunanjem prostoru. Za nakup je vrtec pridobil dve ponudbi in se odločil za ugodnejšo, hiško iz kakovostne umetne mase, ki ne potrebuje dodatnega vzdrževanja in impregnacije.

**SKLEP 6:** Svet zavoda Vrtca Tržič soglaša k prerazporeditvi dela presežka prihodkov nad odhodki preteklih let za nakup hiške za shranjevanje orodja in igrač v dislociranih oddelkih enote Deteljica v Kovorju.

Predsednica se je zahvalila za udeležbo in pozvala vse člane Sveta zavoda Vrtca Tržič, da se redno udeležujejo sej, saj bo le to omogočalo nemoten proces dela vrtca.

Seja je se je zaključila ob 18.55.

Zapisnikar: Predsednica Sveta zavoda Vrtca Tržič

Kristina Lindav Petra Bodlaj